**Nikandren kore**, joskus myös *Nikandren votiivilahja* tai *Deloksen Artemis*, on antiikin kreikkalainen kore-veistos. Se on veistetty arkaaisella kaudella noin vuonna 650–630 eaa. ja se on kreikkalaisen kuvanveiston varhaisin tunnettu monumentaaliveistos ja samalla varhaisin tunnettu marmoriveistos. Nykyisin veistos on esillä Kansallisessa arkeologisessa museossa Ateenassa (esine NM 1).

Historia
--------

Kore-veistos on ollut sijoitettuna votiivilahjana Artemiin pyhäkköön Deloksella. Veistoksessa olevan piirtokirjoituksen mukaan sen omisti Artemiille (tai toisen tulkinnan mukaan Apollonille, Artemiin veljelle) Nikandre, joka oli naksoslaisen Deinodikeen tytär:

Nikandren kore kokonaisuudessaan.

> »Νικάνδρη μ᾽ ἀνέθεκεν h(ε)κηβόλοι ἰοχεαίρηι Κόρη Δεινοδίκηο τῶ Ναχσίο ἒχσοχος ἀλ(λ)ήον Δεινομένεος δὲ κασιγνέτη Φράχσο δ᾽ ἂλοχος ν[ῦν].  
> *Nikandrē m' anetheken h(e)kēboloi iokheairēi Korē Deinodikēo tō Nakhsio eksokhos al(l)ēon Deinomeneos de kasignetē Frakhso d' alokhos n[ȳn].*  
> Nikandre omisti minut nuolten kauasampuja[ttare]lle, Deinodikos Naksoslaisen erinomainen tytär, Deinomeneen sisar ja nyt(?) Fraksoksen vaimo.» 
> 
> 

Veistoksessa oleva piirtokirjoitus on varhaisimpia tunnettuja kreikkalaisia kiveen tehtyjä piirtokirjoituksia. Lopun perusteella on ehdotettu, että veistos olisi annettu votiivilahjana Artemiille Nikandren ja Fraksoksen häiden yhteydessä. Nikandrea on usein arveltu Artemiin papittareksi, jolloin häät olisivat samalla merkinneet tämän toimen päättymistä hänen osaltaan.

Veistos oletetaan jonkun naksoslaisen kuvanveistäjän tekemäksi. Se löydettiin Deloksen kaivauksissa vuonna 1878. Museo sai sen vuonna 1884.

Veistos
-------

Kore-veistos edustaa daidalista tyyliä ja se on tehty naksoslaisesta tai paroslaisesta marmorista. Se esittää seisovaa naista, joka on puettu pitkään vaatteeseen ja vyöhön ja jolla on massiiviset hiukset. Nainen on tulkittu papittareksi, mahdollisesti joko Nikandreksi itsekseen tai joksikin nimettömäksi naiseksi, tai Artemiiksi. Naisen kädet ovat suorana sivuilla ja jalat yhdessä. Asu ja hiukset muistuttavat toista saman tyylin veistosta, *Auxerren naista*.

Veistoksen korkeus on 1,75 metriä. Se on hyvin litteä, sillä sen suurin paksuus on vain noin 17 cm, ja sitä on kuvattu primitiiviseksi ja lankkumaiseksi. Jotkut tutkijat ovat pitäneet muotoa muistumana ksoanoneista eli puisista kulttikuvista. Nikandren nimen mainitseva piirtokirjoitus on veistoksen vasemmalla sivulla. Se on kolmirivinen ja kirjoitettu bustrofedonilla niin, että ensimmäinen rivi on kirjoitettu vasemmalta oikealle ja toinen oikealta vasemmalle.

Veistos on säilynyt nykyaikaan lähes kokonaisena. Se on katkennut vyötärön kohdalta kahteen osaan, jotka on liitetty takaisin yhteen. Myös kumpikin käsi on katkennut, ja vasemman käden alaosa on kadonnut. Kasvot ovat kuluneet pois lähes kokonaan.

Lähteet
-------

1. 1 2 3 4 5 6 7 8 9 10 11 12  Athens, NM 1 (Sculpture) *Perseus*. Viitattu 20.1.2020.
2. 1 2 3 4 5 6  Kore of Nikandre *Museum of Classical Archaeology Databases*. University of Cambridge. Viitattu 20.1.2020.
3. ↑  Rodgers, Nigel: *Ancient Greece. An Illustrated History*, s. 331. Lorenz Books, 2017. ISBN 978-0-7548-3357-4.
4. 1 2  Kazantzidis, George & Spatharas, Dimos: *Hope in Ancient Literature, History, and Art: Ancient Emotions I*, s. 341. Trends in Classics - Supplementary Volumes, nide 63. Walter de Gruyter GmbH & Co KG, 2018. ISBN 3110598256. Teoksen verkkoversio.
5. 1 2 3 4 5  Hurwit, Jeffrey M.: *The Art and Culture of Early Greece, 1100–480 B.C.*, s. 186–191. Cornell paperbacks. Archaeology / Ancient history. Cornell University Press, 1985. ISBN 080149401X. Teoksen verkkoversio.
6. ↑  Donohue, A. A.: *Greek Sculpture and the Problem of Description*, s. 39–42. Cambridge University Press, 2005. ISBN 0521840848. Teoksen verkkoversio.

Aiheesta muualla
----------------

* Kuvia tai muita tiedostoja aiheesta **Nikandren kore** Wikimedia Commonsissa